Det nordjyske byggefirma Scandi Byg, der har base i Løgstør, er blevet solgt til den landsdækkende koncern Nordic Wood Industries. Scandi Byg har indtil nu hørt under MT Højgaard Holding, der altså har valgt at sælge datterselskabet til Nordic Wood Industries, som i forvejen tæller de træbaserede virksomheder Nviro, Palsgaard Spær, Lilleheden, Roust Element, Roust Spær, Bisco Binder og Skandach Holzindustrie. - Vi kan nu endelig byde Scandi Byg og virksomhedens godt 175 dygtige medarbejdere velkommen til Nordic Wood Industries - og det glæder vi os naturligvis meget over. Scandi Byg er markedsleder inden for klimavenligt træbyggeri, og vi er overbeviste om, at Scandi Byg passer rigtig godt ind i vores træ-familie, siger koncerndirektør hos Nordic Wood Industries, Thomas Raunsbæk. Fokus på klimavenlige løsninger Scandi Byg, som blev etableret i 1982, er landets største leverandører af modulbyggeri. Den nordjyske virksomhed glæder sig over salget. - Nordic Wood Industries har et tårnhøjt fokus på den grønne omstilling, og det matcher i høj grad Scandi Bygs ambitioner om at kunne levere klimavenlige modulløsninger, fortæller administrerende direktør hos Scandi Byg, Torben Bloch Nielsen, og tilføjer: - På den måde komplimenterer Scandi Byg og Nordic Wood Industries hinanden rigtig godt, og vi har jo allerede gode samarbejder med flere af koncernens selskaber, som vi nu kan udbygge i fremtiden og dermed skabe endnu stærkere synergier. Selvom Scandi Byg fremover bliver en del af Nordic Wood Industries, fortsætter samarbejdet med MT Højgaard Holding i fremtiden. - MT Højgaard Holding vil nemlig fortsat arbejde med leverancer fra Scandi Byg såvel som Nordic Wood Industries’ øvrige selskaber. Det sker som led i MT Højgaard Holdings fokus på at styrke den bæredygtige retning, og her spiller samarbejdet med Nordic Wood Industries en vigtig rolle, siger Thomas Raunsbæk. Nordic Wood Industries og MT Højgaard Holding afventer myndighedernes endelig godkendelse af handlen. Salget ventes gennemført 31. december 2023.

Opsummering:
Nordjyske Scandi Byg bliver en del af koncernen Nordic Wood Industries.